“ศรีสุวรรณ” จ่อร้อง“บิ๊กตู่”ถอดกฎหมายเขตปลอดอากร เหตุใช้จริงไม่ได้ ส่อกระทบเศรษฐกิจประเทศ
“ศรีสุวรรณ” จ่อร้อง“บิ๊กตู่”ถอดกฎหมายเขตปลอดอากร เหตุใช้จริงไม่ได้ ส่อกระทบเศรษฐกิจประเทศ
“ศรีสุวรรณ” จ่อร้อง“บิ๊กตู่”ถอดกฎหมายเขตปลอดอากร เหตุใช้จริงไม่ได้ ส่อกระทบเศรษฐกิจประเทศ
8 ก.ค. 2562

นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย เปิดเผยว่า ตามที่กระทรวงการคลัง ได้ออกกฎกระทรวงกำหนดพื้นที่ที่ได้รับการยกเว้นไม่อยู่ภายใต้บังคับของกฎหมายในส่วนที่เกี่ยวกับการควบคุมการนำเข้า-ส่งออก
ทั้งใน-นอกราชอาณาจักร การครอบครองหรือการใช้ประโยชน์ซึ่งของในเขตปลอดอากรหลายพื้นที่ คือ เขตสนามบินดอนเมือง สนามบินสุวรรณภูมิ สนามบินอู่ตะเภา พื้นที่เขตเศรษฐกิจพิเศษ และพื้นที่ระเบียงเศรษฐกิจภาคตะวันออก
โดยอนุญาตให้ผู้ประกอบการหากนำสินค้าใดๆเข้ามาในพื้นที่ปลอดอากรที่มีวัตถุประสงค์เพื่อการส่งออกนั้น ไม่ต้องขออนุญาตนำเข้า-ส่งออกจากหน่วยงานต่าง ๆ ที่เกี่ยวข้องเพื่ออำนวยความสะดวกให้ผู้ประกอบการในการดำเนินธุรกิจได้อย่างรวดเร็ว ซึ่งจะทำให้พื้นที่ปลอดอากรเป็นฮับ (Hub) ของภูมิภาค ซึ่งจะก่อให้เกิดประโยชน์ทางเศรษฐกิจของประเทศอย่างมหาศาลนั้น
อย่างไรก็ดี ข้อเท็จจริงหาเป็นเช่นนั้นไม่ เพราะปรากฎว่าในการสั่งสินค้าเข้ามาพักในพื้นที่ปลอดอากรดังกล่าวเพื่อส่งออกไปยังประเทศอื่นๆในภูมิภาคต่างๆนั้น ผู้ประกอบการจะต้องทำเรื่องไปขออนุญาตจากหน่วยงานที่ควบคุมการนำเข้า-ส่งออกสิ้นค้านั้นๆ
พร้อมทั้งเสียค่าธรรมเนียมเสียก่อน เช่น กรณีการนำเข้าเนื้อวัว-เนื้อไก่-เนื้อหมูแช่แข็ง จากต่างประเทศเพื่อนำมาพักไว้ที่เขตปลอดอากร เพื่อส่งออกไปยังต่างประเทศ ผู้ประกอบการต้องวิ่งไปขออนุญาตการนำเข้า-ส่งออกที่กรมปศุสัตว์เสียก่อนด้วย ซึ่งชี้ให้เห็นว่าหน่วยงานภาครัฐพยายามเล่นแร่แปรธาตุกันในการใช้กฎหมาย
โดยกฎหมายที่กระทรวงการคลังออกมากำหนดเป็นข้อยกเว้นให้ผู้ประกอบการนั้น ในทางปฏิบัติไม่สามารถบังคับได้จริง เพราะขณะนี้ได้ก่อให้เกิดปัญหาและอุปสรรคในการนำเข้า-ส่งออกซึ่งสินค้าต่าง ๆ เป็นอย่างมาก ทำให้ผู้ค้าจำนวนมากหันไปใช้เขตปลอดอากรของประเทศเพื่อนบ้านแทนแล้ว
ดังนั้น ด้วยเหตุดังกล่าว สมาคมองค์การพิทักษ์รัฐธรรมนูญไทย เห็นว่า กฎกระทรวงดังกล่าวเป็นปัญหาต่อการดำเนินธุรกิจของผู้ประกอบการ ไม่เป็นไปตามคำสั่ง หน.คสช.ที่ 2/2560 หรือ พรบ.เศรษฐกิจพิเศษ 2560 ไม่สอดคล้องกับ ม.152 วรรคสอง แห่งพรบ.ศุลกากร 2560 จึงจะนำความไปร้องต่อ พล.อ.ประยุทธ์ จันทร์โอชา นายกรัฐมนตรี และ หัวหน้าคณะรักษาความสงบแห่งชาติ (คสช.) 
ทั้งนี้ เพื่อให้ใช้อำนาจในการสั่งยกเลิกกฎกระทรวงดังกล่าวเสีย หรือไม่ก็ให้ตั้งคณะกรรมการสอบเอาผิดหน่วยงานต่าง ๆ ที่เล่นแร่แปรธาตุกฎหมายจนก่อให้เกิดความเสียหายต่อเศรษฐกิจของประเทศเสีย
โดยสมาคมฯจะนำผู้ประกอบการเกี่ยวข้องที่ถูกกฎหมายเล่นแร่แปรธาตุเล่นงานเดินทางไปยื่นคำร้องในวันจันทร์ที่ 8 ก.ค.2562 เวลา 10.30 น. ณ ศูนย์รับเรื่องร้องเรียนฯ ตีก กพร.(เดิม) ทำเนียบรัฐบาล